Keywords

Summary



Keywords

Žaloba o neplatnosť – Akty, ktoré možno napadnúť žalobou – Pojem – Akty so záväznými právnymi účinkami – Prípravné akty – Vylúčenie – Rozhodnutie Európskej chemickej agentúry (ECHA), ktorým sa akrylamid identifikuje ako látka vzbudzujúca veľmi veľké obavy – Akt, ktorý nezakladá právne účinky – Neprípustnosť

(Článok 263 ZFEÚ; nariadenie Európskeho parlamentu a Rady č. 1907/2006, články 57 a 59)

Summary

Žalobu o neplatnosť možno podať proti akýmkoľvek aktom prijatým inštitúciami, orgánmi, úradmi alebo agentúrami Únie akejkoľvek povahy alebo formy, ktoré zakladajú právne účinky. Pokiaľ ide o akty alebo rozhodnutia, ktoré sa prijímajú vo viacerých fázach, najmä v rámci interného konania, v zásade sú aktmi, ktoré môžu byť predmetom žaloby o neplatnosť, len tie opatrenia, ktoré s konečnou platnosťou predstavujú stanovisko predmetnej inštitúcie, orgánu, úradu alebo agentúry Únie, ktorých sa konanie dotýka. Z toho vyplýva, že predbežné opatrenia alebo opatrenia čisto prípravnej povahy nemôžu byť predmetom žaloby o neplatnosť.

Žalobu o neplatnosť podanú proti rozhodnutiu Európskej chemickej agentúry (ECHA), ktorým sa akrylamid identifikuje ako látka vzbudzujúca veľmi veľké obavy spĺňajúca kritériá stanovené v článku 57 nariadenia č. 1907/2006 o registrácii, hodnotení, autorizácii a obmedzovaní chemických látok (REACH) v súlade s článkom 59 tohto nariadenia, treba zamietnuť ako neprípustnú, pokiaľ v okamihu, keď sa skúmala prípustnosť tejto žaloby, t. j. v okamihu podania žaloby, takéto rozhodnutie nezakladalo právne účinky voči tretím stranám.

Konanie stanovené v článku 59 nariadenia č. 1907/2006, ktoré spočíva v identifikácii látok spĺňajúcich kritériá podľa článku 57 uvedeného nariadenia a v zostavení zoznamu navrhovaných látok, sa totiž uskutočňuje vo viacerých fázach. V tejto súvislosti hoci je nesporné, že z výrazu „zahrnie“ uvedeného v článku 59 ods. 8 toho istého nariadenia vyplýva, že orgán ECHA, ktorý je poverený zahrnutím určitej látky do zoznamu navrhovaných látok, nedisponuje v súvislosti s týmto zahrnutím nijakou právomocou posúdenia, pretože zahrnutie nasleduje automaticky po dohode výboru členských štátov v tejto súvislosti, nič to nemení na skutočnosti, že pred zahrnutím určitej látky do zoznamu navrhovaných látok podľa tohto ustanovenia akt o identifikácii určitej látky ako látky vzbudzujúcej veľmi veľké obavy prijatý v rámci konania stanoveného v článku 59 uvedeného nariadenia nezakladá právne účinky voči tretím stranám.

Po prvé informačné povinnosti vyplývajúce z aktu prijatého v rámci konania uvedeného v článku 59 nariadenia č. 1907/2006 a stanovené v článku 7 ods. 2, v článku 31 ods. 1 písm. c) a článku 31 ods. 3 písm. b), ako aj v článku 33 ods. 1 a 2 tohto nariadenia odkazujú totiž jednak na látky, ktoré boli identifikované v súlade s článkom 59 ods. 1 uvedeného nariadenia, a jednak na látky zahrnuté do zoznamu navrhovaných látok alebo sa tam nachádzajúce. Z nariadenia č. 1907/2006 nevyplýva, že normotvorca chcel dosiahnuť, aby osoby, ktorých sa tieto povinnosti týkajú, ich plnili v jednotlivých fázach konania stanoveného v článku 59 uvedeného nariadenia. Naopak, z názvu článku 59 tohto nariadenia vyplýva, že skutočná úloha konania stanoveného v tomto článku spočíva v konečnej identifikácii látok spĺňajúcich kritériá uvedené v článku 57 tohto nariadenia. Z odseku 1 článku 59 uvedeného nariadenia, ktorý v súvislosti s konaním o identifikácii odkazuje na odseky 2 až 10 tohto článku, vyplýva, že zahrnutie určitej látky do zoznamu navrhovaných látok uvedeného v odseku 8 tohto článku je súčasťou tohto konania. Odkazy jednak na látky identifikované v súlade s článkom 59 ods. 1 uvedeného nariadenia a jednak na látky zahrnuté do zoznamu navrhovaných látok alebo sa tam nachádzajúce teda nezodpovedajú jednotlivým fázam konania o identifikácii, pretože uvedené povinnosti pred skutočným zahrnutím látky do zoznamu navrhovaných látok neexistujú.

Po druhé, ak ECHA nedostane alebo nevznesie žiadne pripomienky k návrhu identifikovať určitú látku ako látku vzbudzujúcu veľmi veľké obavy, zahrnie túto látku do zoznamu navrhovaných látok (článok 59 ods. 6 nariadenia č. 1907/2006). V tomto prípade sa neuplatní fáza identifikácie v rámci konania o identifikácii podľa článku 59 uvedeného nariadenia, ktorá sa prejednáva oddelene iným orgánom ECHA, ako je výbor členských štátov, alebo inou inštitúciou, ako je Komisia, podľa odsekov 8 a 9 tohto článku. Vzhľadom na skutočnosť, že okamih, od ktorého akt o identifikácii látky vzbudzujúcej veľmi veľké obavy, ktorý bol prijatý v rámci konania uvedeného v článku 59 uvedeného nariadenia, zakladá právne účinky, nezávisí od predloženia pripomienok členským štátom, ECHA alebo dotknutou stranou, môže tento akt zakladať právne účinky až od okamihu zahrnutia určitej látky do zoznamu navrhovaných látok.

(pozri body 39 – 41, 43, 46 – 48, 51)